Javaslat A TANÁCS HATÁROZATA a Északnyugat-atlanti Halászati Szervezetben (NAFO) az Európai Unió nevében képviselendő álláspontról /* COM/2014/0129 final - 2014/0074 (NLE) */





INDOKOLÁS 1. A JAVASLAT HÁTTERE Az Európai Közösség a 3179/78/EGK rendelettel jóváhagyta az Északnyugat-atlanti Halászati Szervezetet (NAFO) létrehozó, az északnyugat-atlanti halászatban folytatandó jövőbeni többoldalú együttműködésről szóló 1979. évi egyezményt (a továbbiakban: a NAFO-egyezmény), amelyet 2007-ben módosítottak, majd az Európai Unió 2010-ben ratifikált. A NAFO egy regionális halászati gazdálkodási szervezet, amely az Északnyugat-Atlanti-óceán halászati erőforrásainak megőrzéséért és kezeléséért felel. Az Európai Unió 1979-ben vált a NAFO szerződő felévé. Az Európai Unió működéséről szóló szerződés 218. cikkének (9) bekezdése szerint amennyiben valamely regionális halászati gazdálkodási szervezetben az adott szervezet intézményi kereteit kiegészítő vagy módosító aktustól eltérő, joghatással bíró jogi aktust kell elfogadni, az Unió által képviselendő álláspontot a Tanács a Bizottság javaslata alapján meghozott határozattal fogadja el. A regionális halászati gazdálkodási szervezetekben képviselendő álláspont kialakítása jelenleg kétlépcsős eljárás keretében történik. Az uniós álláspont alapelveit és irányvonalait több évre szólóan rögzíti egy tanácsi határozat. Ezt az álláspontot az egyes éves ülésekre a tanácsi munkacsoportban megvitatandó informális bizottsági dokumentumok révén aktualizálják. A NAFO tekintetében a 2009. szeptember 14-i 12372/09 tanácsi határozat úgy rendelkezik, hogy az uniós álláspontot a 2014. évi éves ülés előtt felül kell vizsgálni. Ez a javaslat ennek megfelelően a NAFO keretében a 2014–2019-es időszakban képviselendő Uniós álláspont meghatározására és ezáltal a 2009–2014-es időszakra vonatkozó 2009. szeptember 14-i 12372/09 tanácsi határozat felváltására irányul. Ezen felülvizsgálat célja, hogy az uniós álláspont tükrözze az 1380/2013/EU európai parlamenti és tanácsi rendeletben[1] meghatározott új közös halászati politika alapelveit és irányvonalait, figyelembe véve a KHP külpolitikai vetületéről szóló bizottsági közleményben[2] megfogalmazott célkitűzéseket. Az uniós álláspont ezenkívül a Lisszaboni Szerződéssel is összhangba került. Végezetül, az álláspont úgy került kialakításra, hogy a lehető legnagyobb mértékben figyelembe vegye a különböző halászati gazdálkodási szervezetek sajátosságait. A jelenlegi álláspontokhoz hasonlóan az alábbi tárgyalási megbízás is elveket és irányvonalakat határoz meg. Ezen túlmenően – a nemrégiben összehangolt álláspontok kapcsán a tagállamok által kifejezett kérésnek megfelelően – egységes eljárás kerül bevezetésre az uniós álláspont évenkénti meghatározására. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A KHP külső vonatkozásainak vizsgálata a KHP reformjára vonatkozó javaslatokhoz kapcsolódó hatásvizsgálat részét képezte. A felülvizsgált álláspontok az új KHP elveit és irányvonalait veszik át. 3. A JAVASLAT JOGI ELEMEI A határozat az Európai Unió működéséről szóló szerződésen, különösen annak 43. cikke (2) bekezdésén alapul, összefüggésben a 218. cikk (9) bekezdésével, amely úgy rendelkezik, hogy amennyiben a megállapodásokkal létrehozott szervezetekben joghatással bíró jogi aktust kell elfogadni, az Unió által képviselendő álláspontot a Tanács a Bizottság javaslata alapján meghozott határozattal fogadja el. Ez a Bizottság által a NAFO-ban képviselendő uniós álláspontra is vonatkozik. Az 1380/2013/EU európai parlamenti és tanácsi rendelet[3] (az új alaprendelet) az a jogalap, amelynek alapelveit e tárgyalási megbízásnak követnie kell. Az alábbi határozat felváltja a 2009–2014-es időszakra vonatkozó 12372/09 tanácsi határozatot, és a 2014–2019-es időszakban alkalmazandó. 2014/0074 (NLE) Javaslat A TANÁCS HATÁROZATA a Északnyugat-atlanti Halászati Szervezetben (NAFO) az Európai Unió nevében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (2) bekezdésére, összefüggésben 218. cikkének (9) bekezdésével, tekintettel az Európai Bizottság javaslatára, mivel: (1) Az Európai Unió működéséről szóló szerződés 38. cikke, annak 39. cikkével összefüggésben megállapítja, hogy a közös halászati politika egyik célkitűzése az ellátás hozzáférhetőségének biztosítása. (2) Az 1380/2013/EU európai parlamenti és tanácsi rendelet[4] (új alaprendelet) értelmében az Uniónak biztosítania kell, hogy a halászati és az akvakultúra-tevékenységek környezetvédelmi szempontból hosszú távon fenntarthatóak legyenek, és hogy irányításuk összhangban legyen a gazdasági, a társadalmi és a foglalkoztatási előnyök elérésére irányuló célkitűzésekkel, valamint hogy hozzájáruljanak az élelmiszerellátás biztosításához. Ezenkívül előírja, hogy az Uniónak elővigyázatossági megközelítést kell alkalmaznia a halászati gazdálkodás vonatkozásában, annak biztosítására törekedve, hogy a tengerek élő biológiai erőforrásainak kiaknázása helyreállítsa és olyan szinten tartsa a halászott fajok állományait, amely meghaladja a maximális fenntartható hozamot előállítani képes szintet. Rögzíti továbbá, hogy az Uniónak gazdálkodási és védelmi intézkedéseket kell hoznia a rendelkezésre álló legjobb tudományos szakvélemények alapján az olyan halászati módszerek támogatása érdekében, amelyek hozzájárulnak a szelektívebb halászathoz és amennyire lehetséges, a nem szándékos fogások elkerüléséhez és csökkentéséhez, a tengeri ökoszisztémára és a halászati erőforrásokra alacsony kihatással bíró halászathoz, valamint a visszadobás gyakorlatának fokozatos felszámolásához. A rendelet külön kiemeli emellett, hogy ezen alapelvek az Unió külső politikájában is alkalmazandók. (3) Az Európai Közösség a 3179/78/EGK rendelettel[5] jóváhagyta az északnyugat-atlanti halászatban folytatandó jövőbeni többoldalú együttműködésről szóló 1979. évi egyezményt (a továbbiakban: a NAFO-egyezmény)[6], amely létrehozta az Északnyugat-atlanti Halászati Szervezetet (NAFO), és amelyet 2007-ben módosítottak, majd az Európai Unió 2010-ben ratifikált. A NAFO-n belül az általános tanács a szervezet belső ügyeivel foglalkozik, míg a halászati bizottság feladata a NAFO-egyezményben meghatározott, a NAFO szabályozási hatálya alá tartozó területen található halászati erőforrások hosszú távú megőrzését és fenntartható hasznosítását, valamit az említett erőforrásoknak otthont adó tengeri ökoszisztémák védelmét biztosító védelmi és végrehajtási intézkedések elfogadása. Ezen intézkedések kötelezővé válhatnak az Unióra nézve. (4) A NAFO-egyezmény V.2. cikkével összhangban a NAFO halászati bizottsága és a NAFO általános tanácsa az egyezmény ratifikálása nyomán egy intézménnyé egyesül, amely a NAFO bizottsága lesz. (5) Az Európai Unió működéséről szóló szerződés 218. cikkének (9) bekezdése szerint amennyiben valamely regionális halászati gazdálkodási szervezetben az adott szervezet intézményi kereteit kiegészítő vagy módosító aktustól eltérő, joghatással bíró jogi aktust kell elfogadni, az Unió által képviselendő álláspontot a Tanács a Bizottság javaslata alapján meghozott határozattal fogadja el. (6) Tekintettel a NAFO-egyezmény hatálya alá tartozó halászati erőforrások folyamatosan változó természetére, valamint arra, hogy ennek következtében az uniós álláspont kialakításánál figyelembe kell venni az új fejleményeket – ideértve a NAFO általános tanácsának és halászati bizottságának éves ülése (a továbbiakban: a NAFO éves ülése) előtt vagy alatt előterjesztett új statisztikai, biológiai és egyéb információkat –, az uniós intézmények közötti jóhiszemű együttműködésnek az EUSZ 13. cikke (2) bekezdésében meghatározott elvével összhangban meg kell állapítani az Unió álláspontjának évenkénti kialakítását szolgáló eljárást; ELFOGADTA EZT A HATÁROZATOT: 1. cikk A NAFO éves ülésén a joghatással bíró határozatok elfogadása során képviselendő uniós álláspontot e határozat I. melléklete határozza meg. 2. cikk A NAFO éves ülésén képviselendő uniós álláspontot évenként az e határozat II. mellékletében foglaltak alapján kell megállapítani. 3. cikk Az e határozat I. mellékletében szereplő uniós álláspontot a Tanács legkésőbb a NAFO 2019-es üléséig értékeli és – adott esetben – a Bizottság javaslata alapján felülvizsgálja. 4. cikk Ez a határozat felváltja a 2009. szeptember 14-i 12372/09 tanácsi határozatot. 5. cikk E határozat … -án/-én lép hatályba. Kelt Brüsszelben, -án/-én. a Tanács részéről az elnök [1] A közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló 1380/2013/EU európai parlamenti és tanácsi rendelet (HL L 354., 2013.12.28., 22. o.). [2] COM(2011) 424, 2011.7.13. [3] A közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló 1380/2013/EU európai parlamenti és tanácsi rendelet (HL L 354., 2013.12.28., 22. o.). [4] A közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló 1380/2013/EU európai parlamenti és tanácsi rendelet (HL L 354., 2013.12.28., 22. o.). [5] HL L 378., 1978.12.30, 1.o. [6] Az északnyugat-atlanti halászatban folytatandó jövőbeni többoldalú együttműködésről szóló egyezmény módosításainak az Európai Unió nevében történő elfogadásáról szóló, 2010. november 8-i 2010/717/EU tanácsi határozat (HL L 321., 2010.12.7., 1–19. o.). MELLÉKLETEK a következőhöz: Javaslat A Tanács határozata az Északnyugat-atlanti Halászati Szervezetben (NAFO) az Európai Unió nevében képviselendő álláspontról I. MELLÉKLET Az Északnyugat-atlanti Halászati Szervezetben képviselendő uniós álláspont 1. Alapelvek Az Északnyugat-atlanti Halászati Szervezet (NAFO) keretében az Unió: a) a közös halászati politika keretében követett célkitűzésekkel összhangban lép fel, így az elővigyázatossági elvnek megfelelően törekszik a NAFO hatáskörébe tartozó fajok olyan szintű fenntartható kiaknázására, amely biztosítja a maximális fenntartható hozamot, előmozdítja a halászati gazdálkodás ökoszisztéma-alapú megközelítését, törekszik a halászati tevékenységek környezeti hatásainak mérséklésére, a nem szándékos fogások lehető legnagyobb mértékű elkerülésére és csökkentésére, a visszadobás gyakorlatának fokozatos felszámolására, a halászat által a tengeri ökoszisztémákra gyakorolt hatások minimalizálására, valamint - a gazdaságilag életképes és versenyképes uniós halászat támogatása révén - a halászatból élők megfelelő életszínvonalának biztosítására és a fogyasztók érdekeinek figyelembevételére; b) gondoskodik arról, hogy a NAFO keretében elfogadott intézkedések összhangban legyenek a NAFO- egyezmény célkitűzéseivel; c) gondoskodik arról, hogy a NAFO intézkedései összhangban legyenek a nemzetközi joggal, különösen az ENSZ Tengerjogi Egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással, valamint a kikötő szerinti államok intézkedéseiről szóló 2009. évi FAO-megállapodással; d) a regionális, különösképpen is az Atlanti-óceán területéért felelős halászati gazdálkodási szervezetekben és adott esetben a regionális tengeri egyezményekben egy adott területre vonatkozóan következetes álláspontokat képvisel; e) szinergiára törekszik a harmadik országokkal fenntartott kétoldalú halászati kapcsolatok keretében követett politikájával, és biztosítja az összhangot az egyéb szakpolitikáival, elsősorban külkapcsolati, környezetvédelmi, kereskedelmi, fejlesztési, kutatási és innovációs téren; f) gondoskodik arról, hogy eleget tegyen nemzetközi kötelezettségvállalásainak; g) a közös halászati politika külpolitikai vetületéről szóló bizottsági közleménnyel kapcsolatos 2012. március 19-i tanácsi következtetésekkel[1] összhangban jár el. 2. Irányvonalak Az Európai Unió – adott esetben – az alábbi NAFO-intézkedések elfogadásának támogatására törekszik: a) a NAFO-egyezményben meghatározott, a NAFO szabályozási hatálya alá tartozó terület halászati erőforrásainak az elérhető legjobb tudományos szakvélemények alapján történő védelme és kezelése, ideértve az egyezmény által szabályozott fajokra vonatkozó teljes kifogható mennyiségek és kvóták olyan szinten történő meghatározását, amely mellett a kiaknázás legkésőbb 2020-ra biztosítja vagy fenntartja a maximális fenntartható hozamot. Szükség esetén a túlhalászott állományokra vonatkozóan célzott intézkedéseket kell hozni annak érdekében, hogy a halászati erőkifejtés összhangba kerüljön a rendelkezésre álló halászati lehetőségekkel; b) a jogellenes, be nem jelentett és szabályozatlan halászat megelőzésére, megakadályozására és felszámolására irányuló intézkedések a NAFO szabályozási területén, többek között feketelisták összeállítása; c) a NAFO szabályozási területére vonatkozó nyomonkövetési, ellenőrzési és felügyeleti intézkedések az ellenőrzés hatékonyságának és a NAFO keretében elfogadott intézkedések betartásának biztosítása érdekében; d) a halászati tevékenységek tengeri biodiverzitásra és tengeri ökoszisztémákra gyakorolt hatásának minimalizálását célzó intézkedések, a NAFO szabályozási területén található veszélyeztetett tengeri ökoszisztémák védelme az ENSZ Közgyűlésének határozataival összhangban, többek között a nem szándékos fogások, különösen az ökológiai kapcsolatban álló fajok fogásainak lehető leghatékonyabb elkerülését és csökkentését, valamint a visszadobás gyakorlatának fokozatos megszüntetését célzó intézkedések; e) a kizárólag cápauszonyok zsákmányolására irányuló halászat betiltása, az elejtett cápák uszonyostul való kirakodásának előírása; f) közös megközelítések kidolgozása más, különösen az Atlanti-óceánt érintő halászati gazdálkodással foglalkozó regionális halászati gazdálkodási szervezetekkel; g) kiegészítő technikai intézkedések a NAFO kisegítő testületei és munkacsoportjai által kibocsátott ajánlások alapján. II. MELLÉKLET A Északnyugat-atlanti Halászati Szervezetben képviselendő uniós álláspont évenkénti kialakítása A NAFO általános tanácsának és halászati bizottságának minden éves ülése (a továbbiakban: a NAFO éves ülése) előtt gondoskodni kell arról, hogy az Unió nevében képviselendő álláspont az I. mellékletben meghatározott alapelvek és irányvonalak tiszteletben tartása mellett figyelembe vegye az Európai Bizottsághoz eljuttatott legújabb releváns statisztikai, biológiai és egyéb információkat. Ennek érdekében az Európai Bizottság a NAFO minden éves ülése előtt kellő időben eljuttatja a Tanácshoz vagy annak előkészítő szerveihez az említett információk figyelembevételével javasolható uniós álláspont részletes írásos ismertetését, amelynek alapján a Tanács megvitatja, majd elfogadja az Unió nevében képviselendő álláspont részleteit. Amennyiben a későbbi, többek között helyszíni ülések során nem lehetséges az új elemeket figyelembe vevő uniós álláspontot kialakítani, a kérdést vissza kell utalni a Tanács vagy előkészítői szervei elé. [1] Lásd a 7086/12. sz. elnökségi feljegyzést, tárgyszó: PECHE 66.